1.Zhrnutie

Toto je správa Komisie Rade o využívaní systému Únie na poskytovanie strednodobej finančnej pomoci pre platobné bilancie členských štátov podľa nariadenia Rady (ES) č. 332/2002 z 18. februára 2002 (ďalej len „nariadenie o platobnej bilancii“ alebo „nástroj platobnej bilancie“). Na základe tejto správy Komisie a s prihliadnutím na stanovisko Hospodárskeho a finančného výboru sa od Rady vyžaduje, aby preskúmala, do akej miery tento nástroj naďalej slúži svojmu účelu, pokiaľ ide o jeho zásady, pravidlá a strop nesplatených úverov na základe tohto nástroja.

Od roku 2012 o preventívnu finančnú pomoc v rámci tohto nástroja požiadalo Rumunsko a pomoc mu bola poskytnutá. Maďarsko svoj úver splatilo v apríli 2016, kým úver vo výške 0,7 miliardy EUR pre Lotyšsko ešte nie je splatený. V týchto prijímajúcich členských štátoch sa rýchlo zlepšila udržateľnosť ich platobnej bilancie, vďaka čomu znovu získali prístup k trhovému financovaniu.

Komisia nástroj hodnotí takto:

·Od poslednej revízie v máji 2009 nástroj preukázal svoju účinnosť, keďže v prijímajúcich členských štátoch sa rýchlo zlepšila udržateľnosť ich platobnej bilancie a rýchlo získali opätovný prístup k trhovému financovaniu.

·Strop pre nesplatené úvery (týkajúci sa istiny), ktorý je v súčasnosti na úrovni 50 miliárd EUR, ako aj úverové linky tohto nástroja, sa javia ako primerané.

·Zmeny, ktoré Komisia navrhuje vo svojom návrhu nového nariadenia Rady, [COM(2012) 336 final], sú aj naďalej potrebné a vhodné: mali by sa zaviesť zmeny regulačného rámca a rovnaké pravidlá prijímania úveru, ako sa stanovujú v nariadení (EÚ) č. 407/2010 z 11. mája 2010, ktorým sa zriaďuje Európsky finančný stabilizačný mechanizmus, a vyjasniť používanie úverových liniek. Okrem toho by sa malo vyjasniť, že nástroj sa môže použiť na financovanie (nepriamej) rekapitalizácie úverových inštitúcií a že politické podmienky sa môžu upraviť primárne na riešenie takýchto problémov.

2.Úvod

Nástroj platobnej bilancie bol vytvorený na základe nariadenia o platobnej bilancii s cieľom poskytnúť strednodobú finančnú pomoc Únie členským štátom, ktoré neprijali euro (členské štáty s výnimkou) a ktoré čelia ťažkostiam alebo ich ohrozujú ťažkosti týkajúce sa platobnej bilancie. Finančná pomoc sa poskytuje buď vo forme úveru EÚ alebo úverovej linky. V nariadení o platobnej bilancii sa navyše stanovuje, že Rada by mala pravidelne preskúmavať, do akej miery nástroj stále slúži svojmu účelu, pokiaľ ide o jeho zásady, pravidlá a strop. Preskúmanie Rady by sa malo vykonávať na základe správy Komisie a po vydaní stanoviska Hospodárskeho a finančného výboru.

Na základe najnovšieho posúdenia Komisia predložila návrh z 22. júna 2012 [COM(2012) 336 final] na zmenu nariadenia o platobnej bilancii. Členovia Rady sa však nedohodli na spoločnej pozícii, a to pre pripomienky jedného členského štátu.

3.Súčasný stav a vhodnosť nástroja platobnej bilancie

Od roku 2012 požiadal o preventívnu finančnú pomoc v rámci tohto nástroja jeden členský štát, Rumunsko, a pomoc mu bola poskytnutá. Pomoc bola formálne dohodnutá v októbri 2013 a jej platnosť vypršala v septembri 2015. Pomoc plynula paralelne s dohodou o pohotovostnom úvere od Medzinárodného menového fondu (MMF). Rovnako ako pri dohode na obdobie rokov 2011 – 2013 sa aj pomoc na roky 2013 – 2015 považovala za preventívnu a nebola čerpaná.

Preventívna finančná pomoc EÚ bola vo výške 2 miliárd EUR, kým MMF prispel sumou 1,75 miliardy SDR (približne 2 miliardy EUR), a to takisto na základe preventívnej dohody o pohotovostnom úvere. Cieľom podporovaného programu úprav bolo pomôcť Rumunsku pri konsolidácii makroekonomickej, fiškálnej a finančnej stability, a tým zvýšiť odolnosť a rast potenciálu jeho hospodárstva, zlepšiť jeho administratívnu kapacitu, reformovať správu daní, zlepšiť hospodárenie s verejnými financiami a reštrukturalizovať štátom vlastnené podniky.

Maďarsko svoj úver splatilo v apríli 2016, kým úver vo výške 0,7 miliardy EUR pre Lotyšsko ešte nie je splatený. Preventívna finančná pomoc pre Rumunsko nadväzujúca na dve predchádzajúce dohody (jedna z nich bola na preventívnom základe) preukázala všestrannosť tohto nástroja. Rumunsko by malo ešte splatiť 3,5 miliardy EUR z podpory, ktorá nebola určená na preventívne účely, vyplatenej v rokoch 2010 – 2011.

Tabuľka 1: Zvyšné splatné záväzky v rámci nástroja platobnej bilancie (k augustu 2017)

Rok Krajina Splatenie istiny Splatenie úrokov Celkom 2017 Lotyšsko 6 6 Rumunsko 1 150 32 1 182 2018 Lotyšsko 23 23 Rumunsko 1 350 77 1 427 2019 Lotyšsko 500 23 523 Rumunsko 1 000 34 1 034 2020 Lotyšsko 6 6 2021 Lotyšsko 6 6 2022 Lotyšsko 6 6 2023 Lotyšsko 6 6 2024 Lotyšsko 6 6 2025 Lotyšsko 200 6 206 Celkom 4 200 231 4 431

v mil. EUR

S ohľadom na uvedené skutočnosti je súčasná zostávajúca kapacita nástroja na úrovni 45,8 miliardy EUR. Zatiaľ nebola prijatá žiadosť o ďalšiu podporu.

Vo všeobecnosti sa u všetkých uvedených príjemcov rýchlo zlepšila udržateľnosť platobnej bilancie, a preto sa mohol obnoviť prístup k trhovému financovaniu. Nástroj teda účinne plnil svoju úlohu.